Jens Peter Vernersen (S), 2000-04-26:
Med det lovforslag, vi behandler nu, skabes der ordnede forhold på spilleautomatmarkedet.
Hidtil har spilleautomater kunnet opstilles på forlystelsessteder og i restauranter, og derudover har spilleautomater kunnet opstilles privat, når automaterne ikke anvendes erhvervsmæssigt.
Denne opstilling er foregået i klubber med adgang for medlemmer.
På det område har der frit kunnet opstilles automater, og der har ikke været nogen regulering eller kontrol af spillevirksomheden.
Med lovforslaget sker der en samlet indsats for at bekæmpe det ulovlige spillemarked dels ved en central kontrol og dels ved, at der bliver mulighed for at udbyde spil med kontante gevinster.
Den centrale kontrol samles hos Told- og Skattestyrelsen, der også skal udstede spilletilladelser.
Det vil blive sådan, at spilletilladelser bliver offentliggjort via Internettet, så det er muligt at se, om en given spillehal nu også er lovlig.
Men offentliggørelsen giver også mulighed for at bekæmpe ulovlige spillesteder, idet de jo på den måde også kommer frem i lyset.
Det bestemmes i loven, at en række forhold skal være opfyldt, for at en spillehal kan være lovlig.
Således skal børn under 18 år ikke have adgang til spillehallen.
Man må ikke være dømt for et strafbart forhold, der begrunder nærliggende farer for misbrug vedrørende spilleautomatvirksomhed.
Hver især er fornuftige emner at tage med i den lovgivning. Told- og Skattestyrelsen vil via en kontrolcomputer kunne kontrollere såvel spilleomsætning som udbetaling fra den enkelte spilleautomat.
Det skulle så være muligt at sikre, at der ikke foregår ulovligt spil.
Spilleautomater, der opstilles i restauranter, forudsætter, at restauranten har en spiritusbevilling, og det skal også her sikres, at unge under 18 år ikke spiller.
Også et særdeles fornuftigt synspunkt.
Det vil fortsat være sådan, at spilleautomater kan opstilles i spillehaller i omrejsende tivolier.
Og lad mig sige om gevinsten og indsatsen: Det bliver sådan, at indsatsen fremover højst bliver 50 øre, og gevinsten kan ikke overstige 300 kr.
Om afgiften vil jeg også godt sige en lille smule.
Det bliver sådan, at man får en afgift, der ligner det, vi kender fra kasinoer.
Spillehallerne får en grundafgift på 45 pct. og derudover en progressiv afgift på 30 pct., når man har en større spilleindtægt, og kun af den del.
Det bliver også sådan, at spillehaller får et nedslag i afgiften, hvis der sker en udlodning til velgørende formål i den kommune, hvor spillehallen er beliggende.
Det er typisk klubber, som hidtil har fået deres indtægter fra spillehaller, der på den måde kan få del i udlodningen.
Klubberne fratages således ikke deres mulighed for at få finansieret deres virksomhed som hidtil.
Indehaveren af spillehallen får således to muligheder for at betale sin afgift.
Enten betales den fulde afgift til staten, eller også betales en del af afgiften til staten, og en del udloddes til den velgørende forening i kommunen.
Lovforslaget har også en anden vigtig bestemmelse, nemlig at der skal betales 1 pct. af bruttospilleindtægten til behandling af og forskning i ludomani.
Det er et problem, som der dermed også kan tages hånd om med den lovgivning, vi nu behandler. Jeg håber som sagt med lovforslaget, at automatspilleområdet kommer under ordnede forhold, samt at der bliver mulighed for at undgå ulovligheder på området.
Socialdemokratiet støtter lovforslaget.